Opinn fyrirlestur í Laugarnesi : Haraldur Jónsson Föstudaginn 22. nóvember kl. 13 mun Haraldur Jónsson halda opinn fyrirlestur um verk sín og vinnuaðferðir í fyrirlestrarsal Listaháskólans að Laugarnesvegi 91 . Í fyrirlestrinum mun Haraldur nálgast verk sín úr ólíkum áttum og flétta saman þá fjölmörgu þætti sem tengja þau saman . Skynjun á nánasta umhverfi , líkaminn , tilfinningar og tungumál eru leiðarstef sem liggja í gegnum allt hans höfundarverk . Verkin taka á sig fjölbreyttar birtingarmyndir og eru kveikjur að þeim oftar en ekki sú óvænta víxlverkun og margbrotna speglun sem á sér stað í bilinu milli skynfæra okkar í síbreytilegum kringumstæðum . Haraldur Jónsson er fæddur árið 1961 í Helsinki , Finnlandi . Hann stundaði nám við Myndlista - og handíðaskóla Íslands frá 1984 - 1987 , Kunstakademie Düsseldorf í Vestur-Þýskalandi 1987 – 1990 og Institut des Hautes Études í París , Frakklandi 1991 - 1992 . Ferill hans spannar yfir þrjátíu ár og síðasta vetur var yfirlitssýning á verkum hans á Kjarvalsstöðum auk þess sem hann var útnefndur Borgarlistamaður Reykjavíkur 2019 . Haraldur hefur verið stundakennari við myndlistardeild LHÍ allt frá stofnun skólans .